في الحلقة 38 شفنا تصور كيفاش المهدي بن تومرت وظظف الانتماء ديالو المزعوم للبيت النبوي...وفي هاذ الحلقة غادي نزيدو شوية للقدام، ونشوفو كيافش قددم نفس للمغاربة كنبي مرسال، بحاولو بحال نبي الإسلام سيدنا محمد عليه السلام ! كُتاب الهيسطوريوغرافية في العهد الموحدي متافقين على أن المهدي بن تومرت حرص طوال المسار السياسي ديالو أنه يحاكي الحياة ديال النبي صلى الله عليه وسلم ويقللدها في الجانب السياسي والدًعوي ديالها...بحيث مللي كانقراوهوم، كانوجدوهوم كايديرو جهدهوم، وبكثير من التصنع في السرد، باش يعطيونا بعناية فائقة تجليات متعددة لمحاكاة وتقليد ابن تومرت لحياة الرسول الأكرم، ورمزية ممارسته السياسية منذ البعثة إلى وفاته عليه السلام... التجليات الواضحة لهاذ إعادة إنتاج الرمزية النبوية، كانوجدوها على مستوى التشريفات الحربية للي كان معمول بيها في عهد النبي ، بحيث أن ابن تومرت خاذ اللون الأبيض للراية ديال الجيش الموحدي...هاذ الراية البيضاء كاتحمل في الوجه اللول العبارات التالية: “الله أحد”، ثم “وما توفيقي إلا بالله”، ثم “توكلت على الله”...وكاتحمل في الوجه الثاني عبارات: “لا إلاه إلا الله”، ثم “محمد رسول الله”، ثم “المهدي خليفة الله”... قضية ثانية في هاذ التشريفات، هو أن ابن تومرت كان كايحرص أنه يتسمى “محمد بن عبد الله” تماما كإسم الرسول الأعظم عليه السلام...وهاذ الإسم خذاه ابن تومرت ماشي غير باش يقللد النبي ، ولكن كذلك باش يكون الإسم ديالو مطابق لأسطورة “المهدي المنتظر” للي كانت شايعة عند المسسلمين، وللي حتى هو سمييتو “محمد المهدي”... ثاني تجليات هاذ المحاكاة هي إرادة المهدي في إحياء “الإسلام الحق” أو “دين التوحيد” للي، من وجهة نظرو، تخللاو عليه المرابطون بعدما بددلوه بدين التجسيم للي كايجسسم الذات الإلاهية انطلاقا من تطبيقهوم لإسلام بسيط كايعتاني غير بالفروع، وماشي بالأصول، وللي كايستعملوه في المعاملات اليومية ديالهوم...واتاهمهوم المهدي بن تومرت بأنهوم خرجو على توحيد الله عز وجل، وصبحو مشركين وكفار حسب التصور للي كان عندو على الإسلام بالطبع...تماما كيف النبي صلى الله عليه وسلم للي أحيى من جديد “دين إبراهيم الخليل” للي حتى هو “دين التوحيد”، وآمر نبذ الأصنام وبالابتعاد عن الشرك بالله وعن الكفر... ثالث تجليات هاذ المحاكاة، كنوجدوها في إرادة المهدي أنو يخلق “أمة” متمييزة على القبايل المصمودية ديال الأطلس الكبير، وللي سمماها “أمة الموحدين”، تماما كيف مادار النبي عليه السلام مللي خلق “أمة المؤمنين” في “المدينة” متمييزة على القبايل للي كانت موجودة في الجزيرة العربية في القرن السابع الميلادي ... “أمة الموحدين” هاذي، هي مجموعة بشرية جديدة كاتختالف على القبايل للي كاتتكوون منها بالنظر إلى أنها آمنات بتعاليم المهدي كدين جديد، مختالف عقديا وسياسيا واجتماعيا على الإسلام السني المالكي ديال المرابطين، وللي بداو كايشوفوه كدين ديال “جاهلية” كانو كايعيشو فيها...”جاهلية” لأن التعاليم الجديدة ديال المهدي كاتنعتو بالجاهلية وبالعودة إلى الكُفر... لدرجة أن قبول تعاليم المهدي اٌصبح كيتسمى: “الدخول في التوحيد”، تماما كيف ماكان كايتقال في عهد النبي “الدخول في الإسلام”...زيد على هاذ الشي كوللو، أن التعاليم “التوحيدية” ديال المهدي بن تومرت، كانت غالبا ماكاتتكتب باللغة الأمازيغية تَشَبُهاً ومُحَاكاةً وتقليدا للرسول الأكرم ، للي حتى هو جاب للناس ديالو في جزيرة العرب وللمجتمع العربي قرآن مكتوب بلغتهم العربية !! ودائما في إطار هاذ المُحَاكاة والتقليد للرسول ، كانوجدو أن محمد المهدي بن تومرت، مللي خرج من مراكش لمدينة “تينمل” تحت ضغط السلطات المرابطية، سممى هاذ الخروج ديالو “الهجرة إلى تينمل”، بحال “الهجرة إلى يثرب” ! وولاو الموحدين كايتكللمو على هُرُوبو من مراكش “هجرة المهدي لتينمل” ! تماما بحال الهجرة ديال سيدنا محمد عليه السلام للمدينة في عام 622 ميلادية... وفي نفس السياق، المهدي بن تومرت طلق إسم “المهاجرين” و”الصحابة السابقين” على صحابو والأتباع اللولين للي آمنو بالدعوة ديالو وتبعوه لمدينة “تينمل”، وكوون منهوم “مجلس الشورى” ديالو في إطار الدولة الموحدية الناشئة...كما قام بتغيير العديد من أسماء “الصحابة” ديالو للي كانت عندهوم أسماء أمازيغية، بحال “فاسكا هينتي” للي سمماه “أبو حفص عمر الهنتاتي” زعيم قبيلة “هنتاتة”، تَشَبُها بالصحابي وخليفة الرسول الثاني عمر بن الخطاب...وفي عام 1112 ميلادية، مللي علن على أنه “المهدي المنتظر”، فرض على الأتباع ديالو باش يبايعوه “كمهدي منظر” تحت شجرة الخرروب، وتكون هاذ البيعة، بيعة على الطاعة تَشَبُها “ببيعة الشجرة” للي بايعو فيها المسسلمين سيدنا محمد عليه السلام يوم “صلح الحديبية”... الانتساب للسلالة النبوية والتَشَبُه بالسيرة السياسية للنبي ماكانتش العناصر الوحيدة للي استعملها المهدي بن تومرت في البحث ديالو على الشرعية السياسية للسلطة وللدولة ديالو، بل مشى بعيد، وحاول يبان للناس على أنو صاحب خوارق ومعجزات... جميع المؤلفين ديال الهيسطوريوغرافية للي كتبو على الموحدين، وخاصة هاذوك للي عاشو معاهوم، كايأككدو على أن المهدي بن تومرت كان فصيح اللسان باللغتين الأمازيغية والعربية، وكان مقنع بزااف في كلامو...وحتى التآليف للي كتبها، حاول أنه يكتبها بلغة عالية بالنسبة للمعاصرين ديالو... والهدف من هاذ الفصاحة والبلاغة، هو أنه كان كايقللد سيدنا محمد عليه السلام باش يثبت “المهدوية” ديالو للناس للي أسسها من وجهة نظره على الإتيان بمعجزة كاتضاهي معجزة القرآن الكريم !!! هاذ المُحاكاة للنبي الأكرم مشات بعيد لدرجة أنه ادعى الإتيان بالخوارق والمعجزات للي كاتذككر بخوارق الرسول بحال الماء للي خرج من الصباع ديالو، أو الإسراء والمعراج وغيرو... فالمؤرخ ديال الموحدين ابن القطان صاحب كتاب “نظم الجمان” كايجيب لينا شلا خبارات للي داخلة في هاذ الإستراتيجية ديال المهدي بن تومرت ديال ادعاء المعجزات...ومن بين هاذ الخبارات، كايحكي أن “المهدي” كان كايقددم للناس صاحبو أبو محمد البشير، على أنه إنسان معتوه وماعندوش العقل وغير بوهالي...وفي الوقت للي بغا يبيين للأتباع ديالو من الموحدين المعجزة للي عطاه الله سبحانه وتعالى، اٌعطى الأمر للبشير أمام الناس باش يقرا القرآن الكريم ! وأمام ذهول الجميع، أبو محمد البشير مابقاش تمتام وبوهالي ومعتوه، وبدا كايقرا القرآن بسهولة مذهلة... وهنا اغتانم المهدي بن تومرت الفرصة، وخطب عليهوم خطبة مشهورة، وللي قال ليهوم فيها بأن الله سبحانه وتعالى، ماشي غير رججع لمحمد البشير عقلو، ولكن اٌعطاه كذلك القدرة على قراءة نوايا عباد الله ومعرفة الأمور للي مخببية في صدورهوم! ومن بعد ثلاثة السنوات على هاذ الحادثة، ناض المهدي واُعطى الأمر للبشير باش يقوم بعملية “التمييز” للي استهدفات المعارضين لسياستو وسمماهوم المنافقين، بحيث البشير استدعى الجميع وبدا كايتخيير منهوم المعارضين بحجة أنه كايقرا النوايا ديالهوم، واٌتاهمهوم بأنهوم منافقين يجوز قتلهم، وصفى منهوم خلق كثير كيف ماسبقات الإشارة إلى ذلك !! كولها هاذ الأمور للي وظظفها المهدي بن تومرت باش يشرعن السلطة السياسية ديالو، غاديا تكون هي الأساس الإديولوجي ديال الدولة الموحدية للي صبحات كاتتسمى “الخلافة الموحدية” من بعد الاستيلاء ديالو على مراكش! وهاذ التأثير ديال المهدوية على الخلافة الموحدية هو للي غادي يعطيها الخصوصية السياسية والقانونية والإديولوجية ديالها مقارنة مع الأنظمة السابقة للي اعتامدات الخلافة كشكل من أشكال الحكم والتحكم في المسسلمين منذ خلافة أبي بكر، مرورا بالخلافة الأموية، والعباسية والأموية الأندلسية والفاطمية وحتى العثمانية التركية !! 
تنفرد بنشرها “كود” سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ !” الاستقلال السياسي والإديولوجي المغربي على عهد السلالات ذات الشرعية الذاتية…المهدي بن تومرت “نبي أمازيغي” يعيد إنتاج رمزية سيدنا محمد عليه السلام بحذافرها ! ح 39